
Tájszerkezet hatása az üregekben fészkelő hártyásszárnyúakra magyarországi falvakban

A biodiverzitás csökkenése világszerte egyre nagyobb problémát jelent, amely az ökoszisztémák stabilitását és funkcionalitását veszélyezteti. A rovarok számának csökkenésével olyan folyamatok sérülnek, mint például a beporzás, vagy a biológiai védekezés (különféle kártevők számának csökkentése ragadozóik, parazitoidjaik által) és ezek a folyamatok a mezőgazdasági termelésre is jelentősen kihatnak. Ugyanakkor az intenzív mezőgazdasággal járó tájszerkezetváltozás a rovarok egyed- és fajszámcsökkenésének egyik fő kiváltó oka, így ezen tényezők hatásának kutatása és megértése kiemelkedő fontosságú.
Ebben a kutatásban magyarországi falvakban vizsgáljuk a tájszerkezet (agrár vagy erdős) hatását az üregekben fészkelő magányos darazsakra és méhekre, illetve parazitoidjaikra. 16 erdős és 16 agrár területtel körülvett település központjába és szélébe helyeztünk ki nád-fészekcsapdákat annak érdekében, hogy felmérjük a magányos darazsak, méhek és parazitoidjaik egyedszámát a területen. Megvizsgáltuk a falvakban lévő növényzet sűrűségének hatását is, amelyet a Normalizált Vegetációs Index (NDVI) segítségével becsültünk.
A darazsak és a parazitoidok egyedszáma magasabb volt az erdős területekkel körülvett falvakban, a méhek egyedszámára azonban a tájszerkezet nem volt hatással. A darazsak és a parazitoidok esetén a falvak szélében magasabb volt az egyedszám, a méheknél a központ és szél között nem volt különbség. Pozitív kapcsolat volt a növényzet sűrűsége és a méhek egyedszáma között az erdős és az agrár táj esetén is, ezzel ellentétben a darazsak egyedszámát nem befolyásolta jelentősen a falvakban található növényzet. A parazitoidok egyedszáma agrár tájszerkezetben a növényzet sűrűségének növekedésével jelentősen növekedett.
Az eltérő életmódjuk és környezeti igényeik miatt a tájszerkezet eltérően hat a magányos méhekre és darazsakra. A darazsak részéről a tájszerkezet volt kiemelkedően fontos, a méhek számára pedig a lokális vegetáció játszott lényegesebb szerepet. A parazitoidok hasonló mintázatot mutattak, mint a gazdaszervezetek (méhek és darazsak) mintázata, így rájuk feltehetően a gazdák mennyisége van legjelentősebb hatással. A főleg mezőgazdasági területek által dominált helyeken a növényzetben gazdag falvak potenciális menedékként szolgálhatnak a darazsak és méhek, illetve feltételezhetően más élőlénycsoportok számára is, ezzel hozzájárulva a biodiverzitás megőrzéséhez.



